**NÁRODNÁ RADA SLOVENSKEJ REPUBLIKY**

 **VII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-927/2019

**1426a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona o výkone detencie a o zmene a doplnení niektorých zákonov (tlač 1426) v  druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Ústavnoprávny výbor Národnej rady Slovenskej republiky ako gestorský výbor k vládnemu návrhu **zákona o výkone detencie** a o zmene a doplnení niektorých zákonov (tlač 1426) podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 1776 z 13. mája 2019 pridelila vládny návrh **zákona  o výkone detencie** a o zmene a doplnení niektorých zákonov (tlač 1426)na prerokovanie týmto výborom:

**Ústavnoprávnemu výboru** Národnej rady Slovenskej republiky,

**Výboru** Národnej rady Slovenskej republiky **pre sociálne veci,**

**Výboru** Národnej rady Slovenskej republiky **pre zdravotníctvo a**

**Výboru** Národnej rady Slovenskej republiky **pre ľudské práva a národnostné menšiny.**

Určila zároveň Ústavnoprávny výbor Národnej rady Slovenskej republiky ako gestorský výbor a lehoty na prerokovanie predmetného vládneho návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Vládny návrh **zákona o výkone detencie** a o zmene a doplnení niektorých zákonov (tlač 1426)prerokovali výbory a odporúčali ho **schváliť**:

Ústavnoprávny výbor Národnej rady Slovenskej uznesením č. 649 z 12. júna 2019,

Výbor Národnej rady Slovenskej republiky pre zdravotníctvo uznesením č. 145 z 11. júna 2019 a

Výbor Národnej rady Slovenskej republiky pre ľudské práva a národnostné menšiny uznesením č. 129 z 13. júna 2019.

Schôdza Výboru Národnej rady Slovenskej republiky pre sociálne veci bola zvolaná na 13. júna 2019.Výbor Národnej rady Slovenskej republiky pre sociálne veci o vládnom návrhu zákona  o výkone detenciea o zmene a doplnení niektorých zákonov (tlač 1426)nerokoval, pretože nebol uznášaniaschopný.

IV.

 Z uznesení výborov Národnej rady Slovenskej republiky uvedených v III. bode tejto spoločnej správy vyplývajú tieto pozmeňujúce a doplňujúce návrhy:

**K čl. I**

1. V čl. I § 4 ods. 1 sa slová „liečebnú starostlivosť“ nahrádzajú slovami „osobitný liečebný režim“.

 Pozmeňujúcim návrhom sa nahrádza nesprávne použitý pojem „liečebná starostlivosť“ správnym pojmom „osobitný liečebný režim“.

**Ústavnoprávny výbor NR SR**

 **Gestorský výbor odporúča schváliť.**

1. V čl. I § 4 odsek 2 znie:

„(2) V detenčnom ústave musí byť osobám v detencii zabezpečené poskytovanie osobitného liečebného režimu v nepretržitej prevádzke.“.

 Pozmeňujúcim návrhom sa nahrádza nesprávne použitý pojem „liečebná starostlivosť“ správnym pojmom „osobitný liečebný režim“.

**Ústavnoprávny výbor NR SR**

 **Gestorský výbor odporúča schváliť.**

1. V čl. 1 § 7 ods. 1 sa slová „ zo psychiatra“ nahrádzajú slovami „z vedúceho lekára so špecializáciou v špecializačnom odbore psychiatria“.

 Pozmeňujúcim návrhom sa zosúlaďuje znenie § 7 ods. 1, v ktorom je nesprávne použité slovo „psychiater“ s § 4 ods. 4.

**Ústavnoprávny výbor NR SR**

 **Gestorský výbor odporúča schváliť.**

4. V čl. I § 7 ods. 3 sa vypúšťajú slová „s poskytovaním liečebnej starostlivosti“.

 Vypúšťa sa nesprávne použitý pojem.

**Ústavnoprávny výbor NR SR**

 **Gestorský výbor odporúča schváliť.**

1. V čl. I § 12 ods. 3 sa slová „znehybnenie osoby“ nahrádzajú slovami „znehybnenie osoby v detencii“.

Ide o legislatívno-technickú úpravu, účelom ktorej je zjednotenie terminológie v rámci predkladaného návrhu zákona. Zároveň jednoznačne upravuje možnosť použitia obmedzovacích prostriedkov telesnej povahy (ich použitie nariaďuje lekár resp. sestra) výlučne voči osobám v detencii, nie voči akýmkoľvek iným osobám nachádzajúcim sa v detenčnom ústave.

**Ústavnoprávny výbor NR SR**

**Výbor NR SR pre zdravotníctvo**

 **Gestorský výbor odporúča schváliť.**

1. V čl. I § 13 ods. 4 sa slová „osoby umiestnenej“ nahrádzajú slovami „osoby v detencii umiestnenej“ a slovo „oddelenie“ sa nahrádza slovom „oddelene“.

Ide o legislatívno-technickú úpravu, ktorou sa jednoznačne stanovuje, že ide o osobu v detencii.

**Ústavnoprávny výbor NR SR**

**Výbor NR SR pre zdravotníctvo**

 **Gestorský výbor odporúča schváliť.**

1. V čl. I § 14 ods. 1 písm. e) sa slová „a ak to ochrana“ nahrádzajú slovami „a ochrana“.

Ide o legislatívno-technickú úpravu, ktorou sa vypúšťajú slová „ak to“ z dôvodu nadbytočnosti.

**Ústavnoprávny výbor NR SR**

**Výbor NR SR pre zdravotníctvo**

 **Gestorský výbor odporúča schváliť.**

1. V čl. I § 16 ods. 2 prvej vete sa slová „ktorý nemá“ nahrádzajú slovami „ktorá nemá“.

Ide o gramatickú úpravu, ktorou sa upravuje nesprávne skloňovanie v texte predkladaného návrhu zákona.

**Ústavnoprávny výbor NR SR**

**Výbor NR SR pre zdravotníctvo**

 **Gestorský výbor odporúča schváliť.**

**K čl. III**

1. V čl. III 3. bod (§ 4 ods. 1) na konci sa slová „písmená r) až u)“ nahrádzajú slovami „písmená q) až u)“.

Ide o legislatívno-technickú úpravu, ktorou sa upravuje nesprávne označenie písmen v doplnenom ustanovení.

**Ústavnoprávny výbor NR SR**

**Výbor NR SR pre zdravotníctvo**

 **Gestorský výbor odporúča schváliť.**

1. V čl. III 6. bod § 13ba ods. 1 sa slová „objektu a“ nahrádzajú slovami „objektu, ak“.

Ide o legislatívno-technickú úpravu, ktorou sa navrhované ustanovenie upravuje primerane jeho obsahu a účelu.

**Ústavnoprávny výbor NR SR**

**Výbor NR SR pre zdravotníctvo**

 **Gestorský výbor odporúča schváliť.**

1. V čl. III 20. bod § 65e ods. 1 písm. e) sa za slovo „obvinených, “ vkladá slovo „alebo“.

Ide o legislatívno-technickú úpravu, ktorou sa precizuje navrhované ustanovenie.

**Ústavnoprávny výbor NR SR**

**Výbor NR SR pre zdravotníctvo**

 **Gestorský výbor odporúča schváliť.**

**K čl. VII**

1. V čl. VII bod 1. znie:

„1. V § 2 ods. 1 sa na konci pripája táto veta: „Zdravotnou starostlivosťou nie je poskytovanie osobitného liečebného režimu osobám v detencii podľa osobitného predpisu.1a)“.

Poznámka pod čiarou k odkazu 1a znie:

„1a) Zákon č. .../2019 Z. z. o výkone detencie a o zmene a doplnení niektorých zákonov.“.“.

Pozmeňujúci návrhom sa zamedzuje kolízii medzi vládnym návrhom zákona o výkone detencie a zákonom z 13. mája 2019, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Oba zákony menia to isté ustanovenie, pričom nie sú vo vzájomnom súlade. Pozmeňujúcim návrhom sa dosiahne ich súlad.

**Ústavnoprávny výbor NR SR**

 **Gestorský výbor odporúča schváliť.**

1. V čl. VII 4. bod sa slová „„stráže“ vkladajú slová „a dopravu osoby v detencii vykonáva Zbor väzenskej a justičnej stráže““ nahrádzajú slovami „„slobody,“ vkladajú slová „alebo prepravu osoby v detencii““.

Ide o legislatívno-technickú úpravu. Nové znenie novelizačného bodu reaguje na prijatú zmenu v zákone č. 139/2019 Z. z. (účinnosť od 1. júna 2019), kde v bodoch 5 až 7 dochádza k terminologickej zmene z pojmu „doprava“ na slovo „preprava“. Navrhovanou úpravou sa zároveň ustanovenie formulačne precizuje do zrozumiteľnejšej formy.

**Ústavnoprávny výbor NR SR**

**Výbor NR SR pre zdravotníctvo**

 **Gestorský výbor odporúča schváliť.**

**K čl. IX**

1. V čl. IX sa za bod 4. vkladá nový bod 5., ktorý znie:

„5. V § 29b ods. 2 sa za slová „fyzickú osobu vo väzbe“ vkladá čiarka a slová „fyzickú osobu v detencii“.“.

Ostávajúce body sa primerane prečíslujú.

Pozmeňujúcim návrhom sa spresňuje úprava návrhu zákona týkajúce sa plnenia oznamovacích povinností.

**Ústavnoprávny výbor NR SR**

 **Gestorský výbor odporúča schváliť.**

**K čl. X**

1. V čl. X bode 4. sa v § 18 ods. 1 písm. c) vypúšťa druhý bod.

Tretí bod sa označuje ako druhý bod.

Pozmeňujúcim návrhom sa zosúlaďuje znenie § 7 ods. 1, v ktorom je nesprávne použité slovo „psychiater“ s § 4 ods. 4.

**Ústavnoprávny výbor NR SR**

 **Gestorský výbor odporúča schváliť.**

1. V čl. X 4. bod (§ 18 ods. 1) sa na konci slová „písmená c) až u) sa označujú ako písmená d) až v)“ nahrádzajú slovami „písmená c) až w) sa označujú ako písmená d) až x)“.

Ide o legislatívno-technickú úpravu. Zmenou označenia ostatných písmen v novelizačnom bode čl. X 4. bod sa reaguje na zmenu prijatú v zákone č. 139/2019 Z. z. (účinnosť od 1. júna 2019), kde v bode 3 sa v § 18 ods. 1 vložili nové písmená u) a v) a následne sa preznačili ďalšie písmená.

**Ústavnoprávny výbor NR SR**

**Výbor NR SR pre zdravotníctvo**

 **Gestorský výbor odporúča schváliť.**

1. V čl. X sa za bod 5 vkladá nový bod 6, ktorý znie:

„6. V§ 18 ods. 1 písm. j) sa slová „písmena g)“ nahrádzajú slovami „písmena h)“.“.

Ostatné body sa primerane prečíslujú.

Ide o legislatívno-technickú úpravu, ktorou sa vzhľadom na navrhovanú zmenu v čl. X 4. bod predkladaného návrhu zákona primerane preznačuje vnútorný odkaz.

**Ústavnoprávny výbor NR SR**

**Výbor NR SR pre zdravotníctvo**

 **Gestorský výbor odporúča schváliť.**

1. V čl. X sa za bod 12 vkladá nový bod 13, ktorý znie:

„13. V § 64 ods. 9 sa slová „1 až 6“ nahrádzajú slovami „1 až 7“.“.

Ostatné body sa primerane prečíslujú.

Ide o legislatívno-technickú úpravu, ktorou sa vzhľadom na navrhovanú zmenu v čl. X 12. bod (možnosť uloženia pokuty detenčnému úradu) predkladaného návrhu zákona primerane preznačuje súvisiaci vnútorný odkaz.

**Ústavnoprávny výbor NR SR**

**Výbor NR SR pre zdravotníctvo**

 **Gestorský výbor odporúča schváliť.**

 Gestorský výbor **odporúča hlasovať spoločne** o pozmeňujúcich a doplňujúcich návrhoch 1 až 18 s odporúčaním **schváliť.**

V.

 Gestorský výbor na základe stanovísk výborov k vládnemu návrhu **zákona** **o výkone detencie** a o zmene a doplnení niektorých zákonov (tlač 1426) odporúča Národnej rade Slovenskej republiky predmetný vládny návrh zákona **schváliť** v znení pozmeňujúcich a doplňujúcich návrhov uvedených v tejto spoločnej správe.

**Spoločná správa** výborov Národnej rady Slovenskej republiky o prerokovaní vládneho návrhu **zákona o  výkone detencie** a o zmene a doplnení niektorých zákonov v druhom čítaní (tlač 1426a) bola schválená uznesením Ústavnoprávneho výboru Národnej rady Slovenskej republiky č. 657 z 18. júna 2019.

Týmto uznesením výbor zároveň poveril spoločného spravodajcu  **Tibora Bernaťáka,** aby na schôdzi Národnej rady Slovenskej republiky informoval o výsledku rokovania výborov a pri rokovaní o predmetnom vládnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

 Róbert Madej v. r.

 predseda Ústavnoprávneho výboru

 Národnej rady Slovenskej republiky

Bratislava 18. júna 2019